אורי גורדין

ממוזער|250px|אורי גורדין משוחח עם מפקד כוחות היבשה של צבא ברזיל, הגנרל , דצמבר 2019

אורי גורדין (נולד ב-16 ביולי 1969) הוא קצין בצה"ל בדרגת אלוף, ששירת כמפקד פיקוד הצפון, מפקד פיקוד העורף, ראש מטה זרוע היבשה, מפקד עוצבת האש, מפקד חטיבת הנח"ל, מפקד חטיבה 55 ומפקד סיירת מטכ"ל. גורדין הוביל את הלחימה בזירות לבנון וסוריה במלחמת חרבות ברזל.

 ביוגרפיה 
אורי גורדין, בנם של הלל ורחל גורדין, נולד בארצות הברית בסן דייגו שבקליפורניה, בעת שהוריו שהו שם בתקופת לימודיהם. בשנת 1971 חזרה משפחתו לישראל והוא גדל והתחנך בקיבוץ יטבתה.

לאחר שנת שירות כמדריך נוער בעפולה, התגייס לצה"ל בנובמבר 1988, והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה ויצא לקורס קציני חי"ר. בסיום הקורס שב לסיירת ומונה למפקד צוות. בהמשך שירת כמפקד פלגת לוחמים. לאחר מכן מונה לסגן מפקד היחידה.

בהמשך הועלה לדרגת סא"ל ומונה לראש ענף תכנון במערך המבצעים המיוחדים באמ"ן, ושירת בתפקיד בין היתר במלחמת לבנון השנייה. במהלך המלחמה היה אחד ממפקדי הכוחות במבצע חד וחלק במרחב בעל בק שבבקעת הלבנון. לאחר מכן מונה למפקד סיירת מטכ"ל, ושירת בתפקיד בשנים 2007–2010. בספטמבר 2009, תוך כדי שירותו כמפקד היחידה, הועלה לדרגת אל"ם, כאות הערכה על תפקוד הסיירת בפיקודו, וליחידה הוענק צל"ש הרמטכ"ל, בגין פעילות מבצעית מיוחדת. בסיום תפקידו יצא ללימודים בארצות הברית.

בשנת 2011 מונה למפקד חטיבה 55, במקביל שירת כמפקד מגמת מג"דים בקורס מפקדי פלוגות ומפקדי גדודים, ושימש בתפקידיו עד מאי 2014. ב-22 במאי 2014 מונה למפקד חטיבת הנח"ל, והוביל את החטיבה בין היתר במבצע שובו אחים ובמבצע צוק איתן, ב-28 במאי 2015 סיים את תפקידו. ב-2 ביולי 2015 הועלה לדרגת תא"ל ומונה למפקד עוצבת האש, במהלך תפקידו הוקמה חטיבת עוז והוכפפה תחת פיקודו לעוצבת האש. את תפקידו סיים ב-16 בנובמבר 2017. באפריל 2018 מונה לראש מטה זרוע היבשה, תפקיד אותו מילא עד 7 באפריל 2020.

ב-11 במאי 2020 הועלה לדרגת אלוף, וב-19 במאי נכנס לתפקידו כמפקד פיקוד העורף. שירת בתפקיד בין היתר במהלך מגפת הקורונה ובמבצע שומר החומות, עד 18 ביולי 2022. ב-11 בספטמבר 2022 מונה למפקד פיקוד הצפון. בחודש מרץ החלה הסלמה בגבול הצפון, לאחר הפיגוע בצומת מגידו ומטח רקטי מלבנון למחרת ליל הסדר. גורדין, כמו גם סגן הרמטכ"ל אמיר ברעם, המליץ בפני הרמטכ"ל על תגובה קשה נגד חזבאללה, אך דעתו לא אומצה על ידי ראש הממשלה בנימין נתניהו, שהורה על תגובה רפה. בחודשים הבאים חלה סדרת פרובוקציות של חזבאללה על הגבול, כולל הקמת אוהל עם חמושים בצד הישראלי של הגבול. גם כאן, הדרג המדיני שלל פירוק של האוהל בידי הצבא, והפרובוקציות נמשכו.

 מלחמת חרבות ברזל 
ב-7 באוקטובר 2023, 4 שעות מתחילת מתקפת הפתע של החמאס על ישראל (שהחלה את מלחמת חרבות ברזל), הועלתה הכוננות בפיקוד הצפון, אחרי שחזבאללה הניע את מיטב כוח העילית שלו, כוח רדואן, לעבר הגבול. בשבוע לאחר מכן גויסו אוגדות מילואים למקרה של הידרדרות לכדי מלחמה כוללת בגזרה. תושבי קו העימות קיבלו הוראה להתפנות מבתיהם ונפתח משא ומתן עקיף, בתיווך אמריקאי, להדיר את חזבאללה מכל הגזרה דרומית לנהר הליטני, בהתאם לדרישה הישראלית לממש את החלטה 1701 של מועצת הביטחון של האו"ם.

הלחימה בזירת לבנון נמשכה חודשים רבים ללא הכרעה, תוך גרימת נזק רב לשני הצדדים, ובכלל זה חורבן יישובים בגליל העליון ופגיעה בבסיסי צה"ל שם. גורדין פעל לפגע ככל הניתן בתשתיות הטרור של חזבאללה הצמודות לגבול, תוך שריפת "שמורות הטבע" שבהן הסתתרו המחבלים וחיפוש אחר מנהרות לחימה. לאורך אותם חודשים פיקוד הצפון פיקד על מהלך אימונים היקפי עבור כל היחידות שיועדו ללחימה בחזבאללה. בחודשי מאי ויוני חזבאללה הרחיב את היקפי האש, וגורדין העלה בפני הדרג המדיני את הצורך שריכוז המאמצים יעבור לצפון. באותם חודשים צה"ל הרג שני מפקדים בכירים בחזבאללה: טאלב סאמי עבדאללה ואבו נעמה נאסר. במקביל הסלים העימות בין ישראל לאיראן על אדמת סוריה. ב-2 בינואר 2024 פיקוד צפון הכווין את הריגתו של בכיר חמאס סאלח אל-עארורי בביירות, וב-1 באפריל היה אחראי לתקיפת הקונסוליה האיראנית בדמשק, שבה נהרג מפקד משמרות המהפכה בסוריה, גנרל מוחמד רזא זאהדי.

פיקוד הצפון בפיקודו היה אחראי על ההתנקשות בפואד שוכר ועל מבצע זה הרגע שנערך באוגוסט 2024. בספטמבר חלה הסלמה דרמטית בעימות, וישראל לקחה יוזמה התקפית במסגרת מבצע חיצי הצפון. בתוך כך נהרגו בכירי חזבאללה בסדרת פעולות, בהן מבצע סדר חדש שבו נהרג חסן נסראללה. בערב 30 בספטמבר נפתח התמרון הקרקעי בלבנון במלחמת חרבות ברזל.

בעקבות נפילת משטר אל-אסד בסוריה בדצמבר 2024 תפסו כוחות צה"ל עמדות בשטח סוריה.

ב-13 באוגוסט 2025 סיים את תפקידו כמפקד פיקוד הצפון. טרם הוחלט על תפקידו הבא.

 חיים אישיים 
גורדין מתגורר במושב סתריה, נשוי למירי ואב לשלושה ילדים. בעל תואר ראשון בהנדסת חשמל מאוניברסיטת תל אביב, ותואר שני במינהל ציבורי מאוניברסיטת הרווארד, שבה למד במסגרת תוכנית קרן וקסנר.

בשנת 2011 מונה לדירקטור בחברת ההזנק ביומאס, שסבו נמנה עם המשקיעים בה.

 קישורים חיצוניים 







 אור הלר, חטיבת הקומנדו החדשה, "ישראל דיפנס", 10 במאי 2016




מכתביו
 "הוא משפיע עלינו עד היום", במחנה, 20 במרץ 2014, כפי שהועלה באתר פרש


מנאומיו


 הערות שוליים 

קטגוריה:מפקדי סיירת מטכ"ל
קטגוריה:מפקדי חטיבה 55
קטגוריה:מפקדי חטיבת הנח"ל
קטגוריה:מפקדי עוצבת האש
קטגוריה:ראשי מטה זרוע היבשה
קטגוריה:מפקדי פיקוד העורף
קטגוריה:מפקדי פיקוד הצפון
קטגוריה:אלופי צה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:ישראלים ילידי ארצות הברית
קטגוריה:בוגרי אוניברסיטת תל אביב
קטגוריה:קציני צה"ל בוגרי תוכנית קרן וקסנר בישראל
קטגוריה:דירקטורים ישראלים
קטגוריה:יטבתה: אישים
קטגוריה:סתריה: אישים
קטגוריה:חיילי צה"ל במלחמת לבנון השנייה
קטגוריה:ישראלים שנולדו ב-1969